โสภณ ซารัมย์

**โสภณ ซารัมย์**  (เกิด 31 มีนาคม พ.ศ. 2502)  เป็นนักการเมืองชาวไทย ปัจจุบันดำรงตำแหน่งเป็นประธานรัฐสภาและประธานสภาผู้แทนราษฎรของชุดที่ 27 และสมาชิกสภาผู้แทนราษฎรจังหวัดบุรีรัมย์ สังกัดพรรคภูมิใจไทย ประธานสภาสถาบันพระปกเกล้า อดีตรองนายกรัฐมนตรี ในรัฐบาลอนุทิน ชาญวีรกูล อดีตรัฐมนตรีว่าการกระทรวงคมนาคม ในรัฐบาลอภิสิทธิ์ เวชชาชีวะ และอดีตรัฐมนตรีช่วยว่าการกระทรวงคมนาคม ในรัฐบาลสมชาย วงศ์สวัสดิ์ อดีตประธานมูลนิธิอาณัตพณ ซารัมย์

## ประวัติ
โสภณ เกิดเมื่อวันที่ 31 มีนาคม พ.ศ. 2502 ที่บ้านหนองเก้าข่า ตำบลเมืองแฝก อำเภอลำปลายมาศ จังหวัดบุรีรัมย์ เป็นบุตรนายสนั่น กับนางละไม ซารัมย์ ด้านครอบครัวสมรสกับนางอารีญาภรณ์ ซารัมย์ นายกเทศมนตรีเทศบาลตำบลลำปลายมาศ มีบุตร 3 คน ได้แก่นายอาณัตพณ ซารัมย์ อดีตสมาชิกสภาองค์การบริหารส่วนจังหวัดบุรีรัมย์, นายรัฐพล ซารัมย์ ประธานมูลนิธิอาณัตพณ ซารัมย์ (ลูกเติ้ง) และฉัตรพล ซารัมย์ มีพี่ชายหนึ่งคนได้แก่ สมบูรณ์ ซารัมย์ สมาชิกสภาผู้แทนราษฎรจังหวัดบุรีรัมย์

สำเร็จการศึกษาครุศาสตรบัณฑิต สาขาการประถมศึกษาจากวิทยาลัยครูบุรีรัมย์ 

ภายหลังบุตรชายคนแรกเสียชีวิต ได้ก่อตั้งมูลนิธิขึ้นและดำรงตำแหน่ง ประธานมูลนิธิ ต่อมาลาออกและดำรงตำแหน่งที่ปรึกษาคณะกรรมการมูลนิธิอาณัตพณ ซารัมย์ (ลูกเติ้ง)

ในปี พ.ศ. 2569 นายศักดิ์ ซารัมย์ หลานชายนายโสภณ เป็น สมาชิกสภาผู้แทนราษฎรจังหวัดบุรีรัมย์ เขตเลือกตั้งที่ 6

## งานการเมือง
โสภณได้รับเลือกตั้งเป็นสมาชิกสภาผู้แทนราษฎรจังหวัดบุรีรัมย์ใน พ.ศ. 2544 ในนามพรรคชาติไทย และการเลือกตั้งใน พ.ศ. 2548 โสภณได้รับการเลือกตั้งในนามพรรคไทยรักไทย และพรรคพลังประชาชน ในการเลือกตั้ง พ.ศ. 2550 ภายหลังการยุบพรรคพลังประชาชน โสภณซึ่งเป็นหนึ่งในคนใกล้ชิดของเนวิน ชิดชอบ ในนามกลุ่มเพื่อนเนวิน จึงได้ย้ายมาสังกัดพรรคภูมิใจไทย ใน พ.ศ. 2553

### สมาชิกสภาผู้แทนราษฎร
โสภณ ซารัมย์ ได้รับการเลือกตั้งเป็นสมาชิกสภาผู้แทนราษฎรมาแล้ว 7 สมัย คือ
# การเลือกตั้งสมาชิกสภาผู้แทนราษฎรไทยเป็นการทั่วไป พ.ศ. 2544 จังหวัดบุรีรัมย์ สังกัดพรรคชาติไทย
# การเลือกตั้งสมาชิกสภาผู้แทนราษฎรไทยเป็นการทั่วไป พ.ศ. 2548 จังหวัดบุรีรัมย์ สังกัดพรรคไทยรักไทย
# การเลือกตั้งสมาชิกสภาผู้แทนราษฎรไทยเป็นการทั่วไป พ.ศ. 2550 จังหวัดบุรีรัมย์ สังกัดพรรคพลังประชาชน → พรรคภูมิใจไทย
# การเลือกตั้งสมาชิกสภาผู้แทนราษฎรไทยเป็นการทั่วไป พ.ศ. 2554 จังหวัดบุรีรัมย์ สังกัดพรรคภูมิใจไทย
# การเลือกตั้งสมาชิกสภาผู้แทนราษฎรไทยเป็นการทั่วไป พ.ศ. 2562 จังหวัดบุรีรัมย์ สังกัดพรรคภูมิใจไทย
# การเลือกตั้งสมาชิกสภาผู้แทนราษฎรไทยเป็นการทั่วไป พ.ศ. 2566 จังหวัดบุรีรัมย์ สังกัดพรรคภูมิใจไทย
# การเลือกตั้งสมาชิกสภาผู้แทนราษฎรไทยเป็นการทั่วไป พ.ศ. 2569 จังหวัดบุรีรัมย์ สังกัดพรรคภูมิใจไทย
ในฐานะสมาชิกสภาผู้แทนราษฎร โสภณเคยเป็นประธานคณะกรรมาธิการคมนาคมในสภาผู้แทนราษฎรไทย ชุดที่ 25 และเคยเป็นประธานคณะกรรมาธิการศึกษาธิการในสภาผู้แทนราษฎรไทย ชุดที่ 26

### รัฐมนตรี
โสภณ ซารัมย์ ได้รับการแต่งตั้งเป็นรัฐมนตรีช่วยว่าการกระทรวงคมนาคม ในรัฐบาลของนายสมชาย วงศ์สวัสดิ์ และในการร่วมรัฐบาลของนายอภิสิทธิ์ เวชชาชีวะ ได้รับตำแหน่งรัฐมนตรีว่าการกระทรวงคมนาคม และได้ฉายา "ซาเล้ง" ซี่งมาจากขณะดำรงตำแหน่งรัฐมนตรีว่าการกระทรวงคมนาคมอยู่นั้น เป็นช่วงที่รถไฟยุติการวิ่งในภาคใต้ แต่นายโสภณกลับมีปฎิกิริยาที่นิ่งเฉย และตอบว่าไม่ตรงความสามารถของตน แต่หากเป็นเรื่องซาเล้ง ผมจะจัดการปัญหาได้ดีกว่า

ในการอภิปรายไม่ไว้วางใจรัฐมนตรี พ.ศ. 2553 เมื่อวันที่ 31 พฤษภาคม และ 1 มิถุนายน พ.ศ. 2553 มีรัฐมนตรีจำนวน 5 คนที่ถูกอภิปราย ซึ่งโสภณ ซารัมย์ ก็เป็นรัฐมนตรีที่ฝ่ายค้านเสนอญัตติอภิปรายเช่นกัน โดยการอภิปรายมุ่งเน้นที่เรื่องการทุจริตการก่อสร้างโครงการรถไฟฟ้ามหานคร สายสีม่วง ช่วงบางซื่อ-บางใหญ่ วงเงินลงทุน 36,055 ล้านบาท เนื่องจากโสภณได้ปรับเปลี่ยนวงเงินลงทุนจาก 4 โครงการ เหลือ 1 โครงการ แต่วงเงินเท่าเดิม อีกทั้งยังเอื้อประโยชน์ให้กับบริษัทเอกชน 2 ราย คือ บริษัท ซิโน-ไทย เอ็นจีเนียริ่ง แอนด์ คอนสตรัคชั่น จำกัด (มหาชน) ซึ่งเป็นบริษัทเครือญาติของนายชวรัตน์ ชาญวีรกูล รัฐมนตรีว่าการกระทรวงมหาดไทย วงเงิน 3,233 ล้านบาท และบริษัท ช.การช่าง จำกัด (มหาชน) วงเงิน 2,658 ล้านบาท ทำให้รัฐสูญเสียเงินถึง 6,001 ล้านบาท ภายหลังได้มีการลงมติไม่ไว้วางใจ โดยนายโสภณ ได้รับคะแนนเสียงไว้วางใจ 234 เสียง ไม่ไว้วางใจ 196 เสียง ผ่านการไว้วางใจจากสภาผู้แทนราษฎร อย่างไรก็ตาม การอภิปรายในครั้งนี้ก็เป็นที่มาของปัญหาการโหวตไม่ไว้วางใจของพรรคร่วมรัฐบาล (พรรคเพื่อแผ่นดิน) จนต้องมีการปรับพรรคเพื่อแผ่นดิน ออกจากการร่วมรัฐบาล

ในปี พ.ศ. 2568 ภายหลังศาลรัฐธรรมนูญมีคำวินิจฉัยถอดถอนแพทองธาร ชินวัตร จากตำแหน่งนายกรัฐมนตรี และพรรคภูมิใจไทยเป็นแกนนำจัดตั้งรัฐบาลใหม่ โดยมีอนุทิน ชาญวีรกูล หัวหน้าพรรค เป็นนายกรัฐมนตรี เขาได้รับแต่งตั้งเป็นรองนายกรัฐมนตรี ก่อนจะลาออกจากตำแหน่งหลังจากสภาผู้แทนราษฎรไทย ชุดที่ 27 มีมติเลือกให้เป็นประธานสภาผู้แทนราษฎร

### ประธานสภาผู้แทนราษฎร
ในการประชุมครั้งแรกของสภาผู้แทนราษฎรไทย ชุดที่ 27 เมื่อวันที่ 15 มีนาคม พ.ศ. 2569 โสภณได้รับการเสนอชื่อจากประเสริฐ จันทรรวงทอง เลขาธิการพรรคเพื่อไทย ให้เป็นประธานสภาผู้แทนราษฎร โดยมีพริษฐ์ วัชรสินธุ จากพรรคประชาชน เป็นคู่ชิงตำแหน่ง และที่ประชุมมีมติเลือกโสภณด้วยคะแนนเสียง 289 ต่อ 123 (งดออกเสียง 80 บัตรเสีย 5) ส่งผลให้โสภณเป็นประธานสภาผู้แทนราษฎรคนที่ 35 และพระบาทสมเด็จพระวชิรเกล้าเจ้าอยู่หัวมีพระบรมราชโองการโปรดเกล้าฯ แต่งตั้งเขาเป็นประธานสภาผู้แทนราษฎรในวันถัดมา

## รางวัลเกียรติคุณที่ได้รับ
* พ.ศ. 2554 สภามหาวิทยาลัยมหาจุฬาลงกรณราชวิทยาลัย มีมติเห็นชอบให้มอบปริญญาเอกกิตติมศักดิ์เพื่อเชิดชูเกียรติคุณ พุทธศาสตรดุษฎีบัณฑิตกิตติมศักดิ์ สาขาวิชาพระพุทธศาสนา

## เครื่องราชอิสริยาภรณ์

## อ้างอิง

หมวดหมู่:บุคคลจากอำเภอลำปลายมาศ
หมวดหมู่:ครูชาวไทย
หมวดหมู่:นักการเมืองจากจังหวัดบุรีรัมย์
หมวดหมู่:ประธานรัฐสภาไทย
หมวดหมู่:ประธานสภาผู้แทนราษฎรไทย
หมวดหมู่:รองนายกรัฐมนตรีไทย
หมวดหมู่:รัฐมนตรีว่าการกระทรวงคมนาคมไทย
หมวดหมู่:สมาชิกสภาผู้แทนราษฎรจังหวัดบุรีรัมย์
หมวดหมู่:นักการเมืองพรรคชาติไทย
หมวดหมู่:นักการเมืองพรรคไทยรักไทย
หมวดหมู่:นักการเมืองพรรคพลังประชาชน (พ.ศ. 2541)
หมวดหมู่:นักการเมืองพรรคภูมิใจไทย
หมวดหมู่:บุคคลจากมหาวิทยาลัยราชภัฏบุรีรัมย์
หมวดหมู่:ผู้ได้รับเครื่องราชอิสริยาภรณ์ ม.ป.ช.
หมวดหมู่:ผู้ได้รับเครื่องราชอิสริยาภรณ์ ม.ว.ม.